钦定古今图书集成/理学汇编/经籍典/第151卷 > 宋郑樵诗辨妄 > 删诗辩
## 钦定古今图书集成/理学汇编/经籍典/第151卷 > 宋郑樵诗辨妄 > 删诗辩

司马迁云：“古者《诗》三千馀篇，夫子取其可施于礼义
者三百篇。”孔颖达曰：“按《书》传所引之诗，见在者多，亡
逸者少，则夫子所录，不容十分去九。夫《诗》上自《商颂》
祀成汤，下至《株林》刺陈灵公，上下千馀年，而诗才三
百五篇。有更十君而取一篇者，皆商周人所作，夫子
并得之于鲁太师，编而录之，非有意于删也。夫迢迢
车乘，招我以弓，岂不欲往，畏我友朋”，“如斯”等语亦不
俚也，胡为而删之乎？“墙有茨”，“桑中”等语至俚，又胡为
而不删之乎？则知删《诗》之说，与《春秋》始隐、终获麟之
事，皆汉儒倡之也。大抵得其乡声则存，不得其声则
不存也。周之列国，如滕、薛，如许、蔡，如邾、莒等国，夫岂
无诗，但鲁人不识其音，则不得其详。“季札聘鲁，鲁人
以《雅》《颂》之外所得《十五国风》尽歌之。”及观今三百篇，
于季札所观，与鲁人所存，无加损也。若夫夫子有意
删《诗》，则当环辙之时，必大搜而备索之，奚止十五国
乎？然圣人不欲强备者，何也？盖以天下情性，美刺讽
咏，亦不过是也。删之之说，非夫子本意，汉儒孔安国
倡之，文中子极笔载之，善乎！邵康节诗曰：“自从删后
更无诗。”康节之诗，非谓夫子果删诗也。盖谓天下情
性不出乎此，求之《三百篇》之中足矣，不必外有所求
也。